Dere er nok alle kjent med de utfordringer vi har opplevd rundt økonomien på Bergen Travpark. Status i år er at driftsselskapet nå er i ferd med å komme i balanse i driftsregnskapene sine etter mange tunge år med kraftig underfinansiering gjennom inntektsfordelingsmodellen som har vært gjeldende siden 2008. DNT gikk i 2011 inn med friske midler gjennom en emisjonsavtale, i tillegg har det vært gitt diverse kortsiktige lån og utvidede kassakreditter i påvente av at de økonomiske rammebetingelsene skulle bli korrigert. Det nærmeste man har kommet sistnevnte er at treningssenteret nå er innvilget et særskilt tilskudd på 780 000 fra og med i år (tilsvarende sum kom også inn i fjor, men da som aksjekapital i driftsselskapet da DNT økte sin eierandel)

I 2018 begynner avdragene å løpe på lånene som er tatt opp i løpet av denne tiårsperioden - totalt 12 millioner skal tilbakebetales med en månedlig kostnad på ca. 100 000 kr. Det er fullstendig urealistisk at Bergen Travpark etter å ha brukt år på å komme seg i balanse på driften skal klare å betjene et årlig millionbeløp i renter og avdrag.

Etter at DNT har arbeidet med denne saken og involvert så vel Norsk Rikstoto som juridisk bistand så har nå et forslag til løsning blitt lagt på bordet. En flat utbetaling i denne størrelsesorden var ikke på tale, men DNT og Norsk Rikstoto foreslår å gjennomføre en rettet emisjon i Bergens Traverbane AS der DNT går inn med 15 millioner kroner. Foruten innfrielse av totalgjelden vil det resterende beløpet øremerkes opprustning av anlegget for å få det i den standard vi alle ønsker.

DNT legger til grunn for denne emisjonen en skattetakst på anlegget som medfører at DNT vil stå som eier av 93% av aksjene i Bergens Traverbane AS etter emisjonen - disse 93% er ganske viktig for dem i forhold til at dette er over den grensen som kreves i forhold til en konsernmodell som vel er å anta at ligger i fremtiden for samtlige av landets travbaner.
BOT vil etter emisjonen redusere sin aksjemajoritet fra 69,73% til 4,87% og dermed miste sin majoritet og posisjon i eiendomsselskapet.

Samtidig ønsker DNT to nye vedtekter i Bergens Traverbane AS - den ene er at selskapet aldri skal betale ut utbytte til sine aksjonærer, den andre at dersom Bergen Travpark blir solgt en gang i fremtiden så skal det bygges en ny travbane i regionen før eventuelle midler kan overføres til andre formål. Disse to vedtektene er i utgangspunktet gull verdt for travsporten i Vest da de sikrer trav i regionen for evig og alltid samtidig som vi unngår å komme i situasjonen Bjerke opplever der bit for bit av anlegget har blitt solgt for å dekke inn galopperende underskudd i andre deler av Trav-Norge.

For å gjennomføre en slik emisjon må det kalles inn til ekstraordinær generalforsamling i Bergens Traverbane AS der emisjonen må godtas med 2/3 flertall. I praksis er det da BOT som avgjør om emisjonen blir en realitet eller ikke. Hva vedtektsendringene angår kreves 100% flertall for at disse skal bli gyldige. Det er således ene og alene aksjonærene i eiendomsselskapet som avgjør hvordan denne saken ender.
DNT har et ønske om å få avgjort denne saken allerede før årsskiftet og det vil bli ekstraordinær generalforsamling i eiendom medio desember.

Konklusjonen fra styret i BOT er; vi ser ingen annen løsning på situasjonen og har enstemmig vedtatt at emisjonen må gjennomføres for å sikre videre drift på Bergen Travpark, og således støtter DNT’s forslag.

*Aksjeemisjon innebærer at*[*aksjekapitalen*](https://no.wikipedia.org/wiki/Aksjekapital)*i et*[*aksjeselskap*](https://no.wikipedia.org/wiki/Aksjeselskap)*eller allmennaksjeselskap blir forhøyet. Dette skjer normalt ved utstedelse av nye*[*aksjer*](https://no.wikipedia.org/wiki/Aksje)*i selskapet*

*Ifølge*[*Statistisk sentralbyrås*](https://no.wikipedia.org/wiki/Statistisk_sentralbyr%C3%A5)*definisjon omfatter aksjeemisjoner både nytegninger av aksjer, fondsemisjoner og konvertering av gjeld til aksjekapital i*[*aksjeselskaper*](https://no.wikipedia.org/wiki/Aksjeselskaper)*(AS) og [allmennaksjeselskaper](https://no.wikipedia.org/wiki/Allmennaksjeselskap%22%20%5Co%20%22Allmennaksjeselskap) (ASA) og for øvrig alle aktiviteter som resulterer i utstedelse av nye aksjer.*[*[1]*](https://no.wikipedia.org/wiki/Emisjon_%28finans%29#cite_note-1)

*Emisjoner der kun utvalgte investorer får tilbud om å delta, kalles rettede emisjoner.*